VSC sklep Cp 552/2007
Sodna praksa višjih sodišč, 2007-06-21

Tožnik, ki umakne tožbo mora nasprotni stranki povrniti stroške, pri tem pa razlog, zaradi katerega se je odločil za umik ni pomemben. Edina izjema od tega pravila je izpolnitev zahtevka.

Pritožba se zavrne ter se sklep sodišča prve stopnje potrdi.

Tožeča stranka sam krije svoje stroške pritožbenega postopka.

Sodišče prve stopnje je zaradi umika tožbe ustavilo pravdni postopek (1. odst. izreka) ter tožeči stranki naložilo v plačilo pravdne stroške prvotožene stranke v znesku 726,40 EUR (174.075,00 SIT) in drugotožene stranke v znesku 578,67 EUR (138.673,00 SIT), vse v roku 15 dni, v primeru zamude pa tudi z zakonskimi zamudnimi obrestmi (2. odst. izreka).

Zoper sklep je vložila pritožbo tožnica iz razlogov bistvene kršitve določb pravdnega postopka, zmotne in nepopolne ugotovitve dejanskega stanja in zmotne uporabe materialnega prava ( 1., 2. in 3. točka I. odst. 338. čl. Zakona o pravdnem postopku - v nadaljevanju ZPP) in predlagala, da se izpodbijani sklep razveljavi ter odloči tako, da se tožnico oprosti plačila stroškov postopka v celoti. V pritožbi tožnica navaja, da sodišče prve stopnje pri odločitvi glede višine stroškov poleg I. odst. 158. čl. ZPP ni upoštevalo še drugih določb glede odmere stroškov po ZPP, poleg tega pa tudi ni upoštevalo, da je v konkretnem primeru šlo za tožbo zaradi ugotovitve deleža zakonec na skupnem premoženju in da je prvotožena stranka dne 18.11.2006 umrla. Nadalje tožnica navaja, da ji je bila za ta konkreten postopek odobrena brezplačna pravna pomoč in je povsem nelogično, da bi bila dolžna plačati stroške toženca, če še svojih ni zmožna plačati.

Sodišče prve stopnje je v delu sklepa, na katerega se nanaša pritožba, ugotovilo, da je bila tožba, na podlagi katere je bil začet konkretni pravdni postopek, umaknjena in je zato na podlagi III. odst. 188. čl. ZPP izdalo sklep o ustaviti postopka. Odločitev o pravdnih stroških je sodišče oprlo na 1. odst. 158. čl. ZPP, ki določa, da mora tožeča stranka, ki umakne tožbo, povrniti nasprotni stranki pravdne stroške, razen če jo tožbo umaknila takoj, ko je tožena stranka izpolnila zahtevek.

Neutemeljene so pritožbene navedbe tožnice, da bi sodišče moralo upoštevati, da je šlo v konkretnem primeru za tožbo zaradi ugotovitve deleža zakoncev na skupnem premoženju in da je prvotoženec umrl, saj ti dve okoliščini, za pravilno uporabo 1. odst. 158. čl ZPP nista relavanti. Pravila o stroških postopka določa ZPP v čl. 151 do čl. 173.a. Kot temeljno pravilo je predviden kriterij uspeha strank v pravdi (čl. 154. ZPP), ki ga kot korektiv dopolnjuje načelo krivde (čl. 156 ZPP) in posebna pravila za določene vrste stroškov (čl. 157. do 162. ZPP). Tako so stroški pri umiku tožbe posebej urejeni v čl. 158/1 ZPP. Gre za primer povračila stroškov po kriteriju krivde. Tožnik, ki umakne tožbo mora nasprotni stranki povrniti stroške, pri tem pa razlog, zaradi katerega se je odločil za umik ni pomemben. Edina izjema od tega pravila je izpolnitev zahtevka. Zato okoliščine, ki jih v pritožbi zatrjuje tožeča stranka niso pomembne in jih sodišče ni moglo upoštevati. Prav tako ni utemeljena pritožbena navedba glede brezplačne pravne pomoči. Brezplačna pravna pomoč pomeni pravico tožnice do oprostitve plačila stroškov sodnega postopka, vendar pa jo to ne razbremenjuje tveganja, da mora v primeru, če v pravdi izgubi, nasprotni stranki po splošnih pravilih povrniti vse njene stroške. Tožnica je v pritožbi sicer tudi navedla, da sodišče prve stopnje ni upoštevalo še drugih določb glede odmere stroškov po ZPP, vendar konkretno ni navedla katerih, pritožbeno sodišče pa v postopku na prvi stopnji ni ugotovilo kršitev, na katere na podlagi II. odst. 350. čl. v zvezi s 366. čl. ZPP pazi po uradni dolžnosti.

Glede na navedeno pritožba ni utemeljena, zato jo je sodišče druge stopnje zavrnilo in potrdilo sklep sodišča prve stopnje (353. čl. ZPP).

Ker pritožnica s pritožbo ni uspela, ni upravičena do povračila stroškov v zvezi z vložitvijo pritožbe (I. odst. 165. čl. ZPP v zvezi s I. odst. 154. čl. ZPP).

ZPP člen 158,  158/1,  188,  188/3,  158,  158/1,  188,  188/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.